Rauma (Finska)
<s>Rauma (švedski: Raumo) je grad i općina na jugozapadu Finske od 39,970 stanovnika.</s>

<s>Geografske karakteristike</s>

<s>Rauma leži u Regiji Satakunta, na obali Botnijskog zaljeva udaljena 50 km sjeverno od 
administrativnog centra regije Porija, 90 km od Turkua i 240 km sjeverozapadno od glavnog grada države Helsinkija.</s>

<s>Pored grada ide magistrala E8 Pori - Turku.</s>

<s>Rauma je tek 26 grad po veličini, ali je treći najstariji jer je povelju o statusu grada dobio još 1442.</s>

<s>U Raumi se nalaze dva lokaliteta uvrštena na UNESCO-vu Listu mjesta svjetske baštine u Evropi, to su Stara Rauma i Sammallahdenmäki nekropola iz brončanog doba, koja leži nedaleko od grada.</s>

<s>Historija</s>

<s>Historija Raume veže se uz franjevački samostan koji je podignut krajem 14. vijeka, ali kako nema dokumenata iz tog vremena, ni danas nije jasno dali je naselje izraslo pored samostana, ili je tu već postojalo neko selo.</s>

<s>U svakom slučaju zbog tog je dobila svoje današnje ime, jer - Rauma, potječe od germanske riječi strauma, a ona je značila potok, jer je taj samostan bio podignut do potoka.</s>

<s>U svakom slučaju kako mu je tadašnja luka u zaljevu Unajan, bila odlično smještena, mjesto je dobro napredovalo.</s><s>Prvi put se u dokumentima pojavilo pod imenom Unio, zna se da je ono 1413. moralo platiti dva i pol puta veći porez nego Ulvila pored Porija.</s><s>U to vrijeme podignuta je parohijska crkva sv. Trojstva, koja je izgorila u požaru 1640.</s>

<s>Povelju o status grada grad je dobio 17. aprila 1442. od kralja Karla Knutssona.</s><s>Građani Raume dobili su ista prava kao i oni iz Turkua, a to je u praksi značilo da mogu slobodno trgovati vlastitim brodovima po Baltičkom moru, organizirati svoju zajednicu i uživati izvjesan imunitet.</s><s>Pored franjevačkog samostana podignuta je krajem 15. vijeka kamena crkva sv. Križa.</s>

<s>Pretpostavlja se da Rauma  oko 1500. imala negdje između 500-600 stanovnika.</s>

<s>Stanovnici Raume su se 1550. po naredbi švedskog kralja Gustava Vase, poput građana Ulvile, Porvooa i Tammisaarija, morali iseliti kako bi naselili novoosnovani Helsinki, tek 1557. dopušten im je povratak.</s>

<s>Pored tog stanovnike su mučili i česti požari, naročito su bili veliki oni iz 1640. i 1682., kao i izostatičko podizanje tla koje je njihovu staru luku učinilo neupotrebljivom, pa im se smanjio promet izvoza drvene građe.</s><s>U 17. vijeku, uvedena je carinska granica oko grada, pa je ona ograničila njegovo širenje.</s><s>Nakon tog uslijedilo je doba planske izgradnje, sa ortogonalnim rasporedom ulica, pa je novi dio grada podignut na taj način.</s>

<s>Rauma je između 1713. - 1721. pretrpila mnogo štete, to je bilo u vrijeme Velikog sjevernog rata kad su jedinice Petra Velikog napale Finsku.</s><s>Zlatno doba grada bila su vremena posljednjih jedrenjaka, tako je 1890.</s><s>Rauma imala najveću flotu u Finskoj.</s>

<s>Industrija je pokrenuta krajem 19. vijeka, kad je osnovana tvornica celuloze.</s>

<s>Znamenitosti i kultura</s>

<s>Najveća znamenitost je Historijski centar grada - Stara Rauma, sa svojih 600 drvenih zgrada, na površini od 29 hektara.</s><s>Pored toga to je i kamena crkva sv. Križa, podignuta krajem 15. vijeka, koja je danas jedina preostala srednjovjekovna franjevačka građevina u Finskoj, uz ruševine crkve sv. Trojstva i nekadašnja gradska vijećnica podignuta između 1775. - 76.</s>

<s>Rauma je u Finskoj poznata po svom istoimenom dijalektu - Rauman giäl u kom ima puno riječi iz švedskog, engleskog i njemačkog jezika i po Tjednu čipke koji se tradicionalno održava svake godine u ljetu od 1971. po ulicama Stare Raume.</s><s>Taj festival se održava u znak uspomene na tradiciju čipkarstva koja se u Raumi razvila tokom 18. vijeka, pa se zna da je samo 1754. prodano 4.000 lakata čipke, što iznosi oko 
2400 metara.</s>

<s>Privreda</s>

<s>U Raumi je 2014. djelovalo 2,252 poduzeća pa je 2013. imala 16,862 radnih mjesta.</s>

<s>Najveći poslodavac pored samog grada je brodogradilište koje je danas u vlasništvu korejskog STX, i kako stvari stoje pred zatvaranjem.</s><s>Tu je i luka koja ima solidan promet, tvornica celuloze Metsä Fibre i pogon britanskog Rolls-Royca koji proizvodi opremu za brodove, a nedaleko od grada se nalazi Nuklearna elektrana Olkiluoto</s>

<s>Gradovi prijatelji 
 , Gjøvik
 , Općina Næstved
 , Općina Gävle
 , Kolpino
 , Kaposvár</s>

<s>Slike iz Raume</s>

<s>Izvori</s>

<s>Vanjske veze</s>

<s>Službene stranice grada Rauma 
 Tourism Rauma & Rauma Guide</s>

<s>Gradovi u Finskoj
Općine u Finskoj</s>

